1 Quando missa dominicalis ab octava Pentecostes usque ad Adventum Domini bis in die debet celebrari, missa matutinalis sit de Sancta Trinitate, et feria quinta de Spiritu Sancto. 2 Abbatibus qui agunt poenitentiam quod pueros infra annos receperint, minime relaxatur, sed sententiae de non recipiendis talibus anno praeterito reformatae, superadditur ut prior vel subprior vel alii consiliarii quorum consilio tales suscepti fuerint, vel qui receperint, de domo propria emittantur non reversuri, nisi per generale Capitulum, et omni sexta feria sint in pane et aqua, usque ad nutum Capituli generalis. 3 Prior vel subprior qui fuerint in levi culpa, in cantando vel legendo, seu in dandis benedictionibus, in ecclesia sua officia non exequantur. 4 Abbates Sancti Nichasii Remensis et a Blange, et canonici Valentiae, et monachi de Flavigniaco et de Iugo Dei associantur orationibus Ordinis, et in commemoratione familiarium adscribantur. 5 Conversi nostri Ordinis non dormiant circa garciones in stabulis, sed seorsum in alio loco deputato sibi. 6 Missae de sancto Bernardo : *In medio* collecta : *Perfice, quaesumus, Domine, pium in nobis sanctae…* ; secretae collecta : *Grata tibi sit, Deus, haec oblatio sacramenti, quam in memoriam Dominicae passionis tuae offerimus maiestati…* ; postcommunionis collecta : *Suum in nobis omnipotens Deus, cibus quem sumpsimus operetur effectum ut incorporet nos sibi esus edentes, qui tecum…* 7 Ad petitionem comitis Ludovici conceditur abbati de Eleemosyna, ut anniversarium matris suae in ipsa domo in qua sepulta est fiat, non tamen stando. 8 De abbate Sacraemoeniae noviter substituto, et de alio destituto ; et de abbate de Scala Dei, committitur abbati Morimundi, ut inquirat diligenter de propositis, et quod invenerit corrigendum, digne studeat emendare. 9 Abbates Novi castri et de Fonte Ioannis, de Combremar et de Comba, habent licentiam mittendi ad Curiam. Priori de Claro maresco non conceditur, donec abbas in ipsa domo ordinetur. 10 Abbas de Valle-Sanctae-Mariae qui licentiam dedit conversis bibendi vinum in grangiis, tribus diebus sit in levi culpa, uno eorum in pane et aqua et omni sexta feria per annum a vino abstineat, nisi aliqua solemnitas hoc impedierit faciendum vel infirmitas. 11 Abbates de Ebera, de Burbenac et de Bildehuse qui pecuniam et argentum in aedificatione cuiusdam civitatis contulerunt, sex diebus sit in levi culpa, uno eorum in pane et aqua, et quadraginta diebus maneant extra stallum et similia de cetero non praesumant. 12 Abbas Sancti-Prudentii de quo multa enormia contra Ordinis instituta proponuntur, ex testimonio duorum abbatum sunt transmissa utpote conspirator extitit inobediens patri abbati, contra patrem abbatem requirens patrocinium fundatoris et nullius professus promotus est in abbatem, deponitur in instanti. 13 Abbatibus Ursicampi, Longipontis et Caroliloci praecipitur quatenus de conversis quos in exercitu domini Regis pro custodiendis equis suis miserunt, diligenter inquirant, et quos invenerint ibi minus se honeste se habitos, digne corrigant et emendent et de cetero similia caveantur. 14 Conversus Grandis sylvae qui intravit Ordinem et celavit se esse subdiaconum, cum subdiaconus esset ; et postea egrediens de domo sua ad aliam domum se transtulit et sicut subdiaconus est receptus, et ibi in diaconum est promotus, de Ordine emittatur, numquam de cetero reversurus. 15  Abbas de Veteri villa qui hoc anno non venit ad Capitulum, cum venire deberet, antiquam sententiam subeat talibus institutam. Et hoc abbas de Savigniaco ei denuntiet. 16 Subcellerarius de Sancto-Martino qui nuntiis domini Cistercii dare conductum contradixit, usque ad Pascha Cistercium veniat, ad arbitrium Domini Cisterciensis satisfacturus, alioquin si contempserit facere, pro fugitivo habeatur. Hoc ei abbas de Falera denuntiet. 17 Abbas Sancti-Cipriani qui hoc anno non venit ad Capitulum cum venire deberet, extra stallum abbatis maneat nec celebret et omni sexta feria ieiunet in pane et aqua donec Cistercium veniat, et quia nuntiis abbatis Morimundi hospitium denegavit, eat Morimundum satisfacturus ad abbatis Morimundi arbitrium. Hoc ei abbas de Ferraria nuntiet. 18 Querela abbatum de Hersenduse et de Monte-Sancti-Petri committitur abbatibus de Berges et de Eurabac, compositione vel iudicio terminanda. 19 Abbati de Buschet qui hoc anno non venit ad Capitulum, cum venire deberet, propter suam et domus suae parcitur novitatem ; verumtamen ad sequens Capitulum veniat super hoc responsurus. Hoc ei abbas de Petrosa denuntiet. 20 Petitio de festo Sancti Saturnini et Sancti Martialis propter multorum instantiam qui similia petunt, et ne habeatur in consequentiam, non recipitur. 21 Abbas Speciosae vallis qui sciens et prudens contra Instituta Capituli generalis puerum infra annos constitutum recipit in novitium, deponitur in instanti. 22 Abbas de Baugezes, qui in praesenti Capitulo domus suae paupertatem et penuriam satis humiliter proposuit, a solutione decem librarum absolvitur, quas hoc anno Capitulo generali solvere tenebatur de 30 libris quas debebat, de reliquo autem debito, anno sequenti, ad beneplacitum Capituli responsurus. 23 Abbas de Landesio quia mandato Capituli generalis noluit obedire, in eo quod iudicibus sibi a Capitulo delegatis tertio vocatus non venisset, tribus diebus sit in levi culpa, et septem extra stallum suum. 24 Abbas de Alba domo qui hoc anno non venit ad Capitulum cum venire deberet, extra stallum maneat, non celebret, et omni sexta feria ieiunet in pane et aqua, donec Cistercium veniat, et quia excommunicatum a Capitulo generali minus discrete absolvit, tribus diebus sit in levi culpa apud Cistercium, uno eorum in pane et aqua, et tribus diebus apud Claram vallem. Et hoc ei abbas de Net denuntiet. 25 Abbas vero de Valle salutis qui hoc anno non venit ad Capitulum cum venire deberet, similem poenam sustineat, excepta levi culpa ; hoc ei abbas Claraevallis faciat denuntiari. 26 De illo qui fuit abbas in Maugia, et filiis suis de quibus multa proponuntur, committitur abbati Claraevallis ut ea quae circa illos noverit corrigenda, digne corrigat et emendet. 27 Prior Vallis bonae qui nuntios domini Cistercii noluit recipere, et verba contumeliosa respondit, veniat Cistercium usque ad Pascha satisfacturus ad arbitrium domini Cistercii et ibi tribus diebus sit in levi culpa, et postea eat in Morimundum poena simili puniendus. Abbas autem sequenti Capitulo se praesentet super hoc veniam petiturus. Abbas de Horta nuntiabit illi. 28 De monachis Sancti-Sulpitii qui sunt extra domum emissi, committitur abbati Pontiniaci, ut revocet ad domum propriam quos viderit revocandos, exceptis illis qui manus in abbatem miserunt. 29 Querela quae vertitur inter abbatias Stamedii et de Alpibus, committitur abbatibus Sancti-Sulpitii et Boni montis, compositione vel iudicio terminanda. 30 De exactionibus quae a potentibus inferuntur domibus Ordinis nostri, scribatur domino Papae ; et abbas Casemarii has litteras praesentabit, consilium et beneplacitum domini Papae Cistercio renuntiaturus. 31 De abbatia domini Leodiensis conceditur ipsi, quod constructis aedificiis conventus ei de Signiaco transmittatur. 32 Abbates de Iorniponte et de Arvi campo qui nuntiare neglexerunt mandatum Capituli generalis abbatibus quibus commissa fuit petitio Willermi marescaldi de construenda abbatia, tribus diebus sint in levi culpa, uno eorum in pane et aqua et quadraginta diebus extra stallum. Abbas Claraevallis hoc eis faciat nuntiari. 33 De conversis de Baugesois, de Pontrotant et de Bella Branchat qui dicuntur in Capitulo anni praeteriti, in fratrem Martinum de Fonteneto falsum testimonium protulisse, committitur abbatibus de Oratorio et Chalocheio, ut eos auctoritate Capituli generalis Cistercium venire faciant, ad mandatum domini Cisterciensis satisfacturos. 34 De Rotolando, quondam subpriore de Auberconon, scribatur domino Cantuariensi per patentes litteras, quod ab Ordine pro fugitivo reputatur. Abbas de Forda has eidem domino Cantuariensi litteras deportabit. 35 De abbatibus de Carleon et de Valle crucis et de Amberconon de quibus dicitur quod rarissime celebrant et abstinent ab altari, committitur abbatibus de Forda et de Combremare, ut accedant ad domos eorum et diligenter inquirant de praemissis, et quod invenerint, sequenti Capitulo per litteras suas fideliter satagant nuntiare. Praedictis autem abbatibus, praecipitur auctoritate Capituli generalis ut ad sequens Capitulum Cistercio se praesentent, omni occasione postposita super oppositis responsuri. 36 Compositio quae facta est inter abbatias de Staflur et de Connier sicut ordinata est per abbates a generali Capitulo destinatos, auctoritate Capituli confirmatur. Abbates vero praedictarum domorum, si contra venire voluerint, quamdiu perstiterint in hac obstinatione, sint extra stallum abbatis et non celebrent, et omnibus sextis feriis sint in pane et aqua. Prior autem et cellerarius et alii officiales qui contradicere praesumpserint, de domibus propriis emittantur, non nisi per generale Capitulum reversuri. Idem dicitur de conversis. Abbates de Forda et de Combremare hoc eis denuntient. 37 Abbas Fossae novae et alii abbates qui hoc anno non visitaverunt filias suas, antiquam sententiam sustinebunt. 38 De domibus abbatum qui de licentia generalis Capituli Ierosolymam sunt profecti, nullus venire tenetur ad generale Capitulum, sed patres abbates illis interim definitiones Capituli nuntiabunt. 39 Abbas de Altofonte et alii abbates qui prae nimia senectute et invalitudine corporis, aut caecitate, non possunt officium suum adimplere, nec venire ad Capitulum, cedant. Et *omnem* eis humanitatem et reverentiam volumus exhiberi. Abbas pater abbati de Alto fonte hoc denuntiebit. 40 Abbas Sancti-Iusti qui cum celebrasset missam, carnes comedit in refectorio saecularium clericorum, et balneis usus est et sine habitu extra abbatiam, de quo etiam alia dicuntur non levia, deponitur in instanti. Abbas de Falera hoc ei denunciet. 41 Abbas de Buzaio qui in propria grangia construxit abbatiam, et ibi non promovendum in abbatem promovit, et de manu excommunicati donationem recepit, eat Claramvallem et stet ad arbitrium abbatis Claraevallis. Institutus autem ab eo deponitur in instanti. Conventus vero ad domum propriam revertatur, nec ibi divina deinceps celebrentur. Abbas Claraevallis hoc procuret. 42 De loco quem offert dominus Januensis episcopus abbati Sancti-Andreae, committitur domino Cistercii. 43 Petitio Willermi comitis Matisconensis de abbatia construenda, committitur abbatibus de Balerna et de Chasegneia qui locum adeant et quod viderint, sequenti Capitulo nuntiabunt. 44 De abbate Fornasii, qui, sicut dicitur, compulit homines saeculares iurare, committitur abbati Savigniaci ut diligenter inquirat ; et si invenerit excessum digne satagat emendare. 45 Querela Bellae vallis et Charitatis committitur abbati Morimundi, Cariloci et Theoloci compositione vel iudicio terminanda. 46 Richardus, cellerarius de Sconaugia de Wolluvaderus quondam prior, et Malchoadus et Grandus conversi, qui domum illam *perturbaverunt* multocies et *adhuc* perturbare non cessant, mittantur ad domum Claraevallis, et abbas Claraevallis eis provideat mansiones. Pater abbas de Eurebac hoc eis denuntiet. 47 De querela quae vertitur inter abbatias de Civitatula et Sancti-Andreae committitur abbatibus de Columba, de Alta ripa et de Ponte compositione vel iudicio terminanda. Abbas de Columba abbatibus de Alta Ripa et de Ponte nuntiet hoc mandatum. 48 De priore Populeti et de quodam monacho qui minus honeste suscepisse dicuntur abbates ad Capitulum venientes, et cum ipsis irreverenter sunt locuti, committitur abbati Fontis frigidi et si eos invenerint excessisse, digne corrigat hunc excessum, et sequenti Capitulo renuntiet quid sit factum. 